b'\n_START_ARTICLE_\nRAF-2203\n_START_SECTION_\nProjektavimas\n_START_PARAGRAPH_\nNaujojo RAF mikroautobuso projektavimas prasid\xc4\x97jo 1965\xc2\xa0m. \xc5\xa0is modelis pakeit\xc4\x97 prie\xc5\xa1 tai buvus\xc4\xaf RAF-977. Naujojo, perspektyvaus automobilio rengimui vadovavo dvi grup\xc4\x97s, susidedan\xc4\x8dios i\xc5\xa1 keturi\xc5\xb3 konstruktori\xc5\xb3. I\xc5\xa1 ties\xc5\xb3 k\xc5\xabrimas vyko konkuruojant \xc5\xa1ioms dviem grup\xc4\x97ms. Jos dirbo nepriklausomos viena nuo kitos. Projektuojamas mikroautobusas tur\xc4\x97jo atitikti du reikalavimus: tur\xc4\x97jo b\xc5\xabti dvylikos viet\xc5\xb3 ir jo baziniai agregatai tur\xc4\x97jo b\xc5\xabti nuo GAZ-21 Volga._NEWLINE_Galiausiai buvo sukurti du prototipiniai modeliai: RAF-982-I ir RAF-982-II. Pirmasis modelis tur\xc4\x97jo pus\xc4\x97s variklio gaubto kombinacij\xc4\x85 ir buvo vadinamas \xe2\x80\x9eCiklonu\xe2\x80\x9c. Antrasis automobilis buvo vagono tipo._NEWLINE_Abu automobiliai buvo i\xc5\xa1si\xc5\xb3sti \xc4\xaf Maskv\xc4\x85 tam, kad praeit\xc5\xb3 ministerij\xc5\xb3 komisij\xc4\x85. Galiausiai buvo i\xc5\xa1rinktas RAF-982-I. Ta\xc4\x8diau RAF direktorius Ilja Pozniakas buvo nepatenkintas ministerijos sprendimu. Jis man\xc4\x97, kad futuristinis (tuo metu vagono tipo autobusai buvo naujiena) RAF-982\xe2\x80\x93II modelis buvo perspektyvesnis. RAF prototipai v\xc4\x97l buvo nusi\xc5\xb3sti \xc4\xaf Maskv\xc4\x85. Po \xe2\x80\x9eantrojo i\xc5\xa1bandymo turo\xe2\x80\x9c buvo priimtas sprendimas gaminti RAF-982-II._NEWLINE_1969\xc2\xa0m. liepos 25 d., Jelgavoje prasid\xc4\x97jo naujos RAF gamyklos statyba. Po statybos gamykla tur\xc4\x97jo prad\xc4\x97ti gaminti naujuosius mikroautobusus. Prototipo RAF-928-II patikslinimai buvo baigti statant gamykl\xc4\x85._NEWLINE_Nauja gamykla prad\xc4\x97jo dirbti 1976\xc2\xa0m. vasario m\xc4\x97n. Nuo konvejeri\xc5\xb3 nuried\xc4\x97jo pirmieji RAF-2203 \xe2\x80\x9eLatvija\xe2\x80\x9c mikroautobusai. Toks oficialus pavadinimas buvo suteiktas i\xc5\xa1tobulintam prototipui RAF-982-II. Skirtingai nuo prototipo serijiniame RAF-2203 buvo naudojami agregatai nuo naujesn\xc4\x97s \xe2\x80\x9eVolgos\xe2\x80\x9c\xc2\xa0\xe2\x80\x93 GAZ-24.\n_START_SECTION_\nGamyba\n_START_PARAGRAPH_\nRygos autobus\xc5\xb3 fabrikas kasmet pagamindavo daugiau nei 15 t\xc5\xabkst. automobili\xc5\xb3 RAF-2203 (gamykla tur\xc4\x97jo pagaminti 17 t\xc5\xabkst. mikroautobus\xc5\xb3 per metus ir 1987\xe2\x80\x931990\xc2\xa0m. vir\xc5\xa1ijo \xc5\xa1\xc4\xaf skai\xc4\x8di\xc5\xb3). 1987\xc2\xa0m. prad\xc4\x97tas gaminti pereinamasis RAF-2203 modelis RAF-2203-01. 1988\xc2\xa0m. prad\xc4\x97ta gaminti modernizuota mikroautobuso versija RAF-22038-02. \xc5\xa0iame mikroautobuse buvo sumontuoti agregatai nuo automobilio GAZ-24-10 \xe2\x80\x9eVolga\xe2\x80\x9c. RAF-22038 i\xc5\xa1or\xc4\x97 skyr\xc4\x97si priekin\xc4\x97mis grotel\xc4\x97mis ir aliumininiais bamperiais su plastikiniais kampais, taip pat nebenaudojama firmine RAF emblema. 22038 prototipo, kuris buvo demonstruojamas parodoje \xe2\x80\x9eTaryb\xc5\xb3 S\xc4\x85jungos automobili\xc5\xb3 pramonei 60 met\xc5\xb3\xe2\x80\x9c, gale, \xc5\xa1oniniame lange buvo siauras atidaromas langelis, bet serijiniame modelyje buvo i\xc5\xa1saugotas k\xc4\x97bulas nuo 2203._NEWLINE_1993\xc2\xa0m. buvo i\xc5\xa1leistas RAF-22039. \xc5\xa0ioje modifikacijoje buvo padidintas viet\xc5\xb3 skai\xc4\x8dius iki trylikos. Tai buvo pasiekta visi\xc5\xa1kai suma\xc5\xbeinant baga\xc5\xbeo skyri\xc5\xb3._NEWLINE_RAF-2203 buvo masi\xc5\xa1kiausiai gaminamas tarybinis mikroautobusas ir prakti\xc5\xa1kai vienintelis t\xc4\x97vyninis, neskaitant importini\xc5\xb3 Nysa ir \xc5\xbbuk, taip pat visais ratais varomo UAZ-452V, kuris buvo gaminamas Uljanovo automobili\xc5\xb3 gamykloje, gana ma\xc5\xbeais kiekiais ir pagrinde eksportui._NEWLINE_RAF gamyba buvo sustabdyta 1997\xc2\xa0m., praradus pagrindin\xc4\x99 NVS \xc5\xa1ali\xc5\xb3 rink\xc4\x85.\n_START_SECTION_\nMar\xc5\xa1rutinis taksi\n_START_PARAGRAPH_\nMikroautobuso pritaikymas mar\xc5\xa1rutiniam taksi buvo viena i\xc5\xa1 pagrindini\xc5\xb3 RAF-2203 pritaikymo sri\xc4\x8di\xc5\xb3. Gamyklin\xc4\x97je modifikacijoje, skirtoje dirbti mar\xc5\xa1rutiniu taksi, s\xc4\x97dyn\xc4\x97s buvo i\xc5\xa1d\xc4\x97stytos salono \xc5\xa1onuose, tuo tarpu modifikacijoje skirtoje tarnybiniam transportui s\xc4\x97dyn\xc4\x97s i\xc5\xa1d\xc4\x97stytos skersai. Vis d\xc4\x97lto v\xc4\x97liau (nuo 9 de\xc5\xa1imtme\xc4\x8dio) daugelis tarnybini\xc5\xb3 mikroautobus\xc5\xb3 buvo naudojami kaip mar\xc5\xa1rutinis taksi, tod\xc4\x97l miesto mar\xc5\xa1rutuose va\xc5\xbein\xc4\x97jo automobiliai su skirtingu s\xc4\x97dyni\xc5\xb3 i\xc5\xa1d\xc4\x97stymu. Taip pat mar\xc5\xa1rutiniams taksi buvo naudojama ribotos gamybos modifikacija su auk\xc5\xa1tu stogu RAF-2921._NEWLINE_RAF mar\xc5\xa1rutiniai taksi buvo labai da\xc5\xbeni pirmoje 10 de\xc5\xa1imtme\xc4\x8dio pus\xc4\x97je, v\xc4\x97liau juos prad\xc4\x97jo keisti Mercedes-Benz, Ford ir kiti. XXI a. prad\xc5\xbeioje mar\xc5\xa1rutini\xc5\xb3 taksi RAF-2203 eksploatacija baig\xc4\x97si, nes automobiliai morali\xc5\xa1kai ir techni\xc5\xa1kai paseno ir neatitiko saugumo reikalavim\xc5\xb3. Kai kur RAF-2203 naudojimas, kaip mar\xc5\xa1rutinis taksi, \xc4\xafstatymi\xc5\xa1kai u\xc5\xbedraustas. Regionuose, kur \xc5\xbeemas pragyvenimo lygis, RAF yra populiarus. Pvz., Abchazijoje ir Piet\xc5\xb3 Osetijoje vis dar naudojamas kaip mar\xc5\xa1rutinis taksi.\n_START_SECTION_\nGreitoji medicinos pagalba\n_START_PARAGRAPH_\nJau projektuojant automobil\xc4\xaf buvo norima j\xc4\xaf pritaikyti greitajai medicinos pagalbai. Tai liudija faktas, kad ministerij\xc5\xb3 komisijoje dalyvavo ir medikai. Medicinin\xc4\x97 modifikacija vadinosi RAF-22031. Ant RAF-2203 baz\xc4\x97s, buvo gaminamas suomi\xc5\xb3 firmos TAMRO reanimobilis (1981\xe2\x80\x931994\xc2\xa0m.) su auk\xc5\xa1tu stogu._NEWLINE_Greitosios medicinos pagalbos automobilis, ant RAF-22038 baz\xc4\x97s, buvo pavadintas RAF-2915. Taip pat buvo gaminamas reanimobilis RAF-2914, kuris i\xc5\xa1siskyr\xc4\x97 auk\xc5\xa1tesniu stogu.\n_START_SECTION_\nKitos sritys\n_START_PARAGRAPH_\nRAF-2203 buvo naudojamas pa\xc4\x8diose skirtingiausiose srityse. Baziniai mikroautobusai\xc2\xa0\xe2\x80\x93 tarnybiniam transportui (\xc4\xafskaitant policij\xc4\x85 ir kariuomen\xc4\x99), taip pat kaip autolaboratorija, ralio servisas ir t. t._NEWLINE_Keleivinis, belangis, vienos ar dviej\xc5\xb3 sekcij\xc5\xb3 autotraukinys, sudarytas i\xc5\xa1 sukabint\xc5\xb3 vagon\xc4\x97li\xc5\xb3 ir balninio vilkiko RAF-3407 buvo naudojamas pa\xc5\xbeintiniame Visas\xc4\x85jungin\xc4\x97s parodos mar\xc5\xa1rute, taip pat Olimpiniame vasaros \xc5\xbeaidyni\xc5\xb3 kaimelyje._NEWLINE_Taip pat 1980\xc2\xa0m. vasaros olimpini\xc5\xb3 \xc5\xbeaidyni\xc5\xb3 aptarnavimui, RAF gamykloje buvo sukurta daug speciali\xc5\xb3 RAF-2907/2911 modelio modifikacij\xc5\xb3, \xc4\xafskaitant elektromobil\xc4\xaf RAF-2910, taip pat dvira\xc4\x8diams ve\xc5\xbeti skirti RAF-2909._NEWLINE_9 de\xc5\xa1imtme\xc4\x8dio pabaigoje, pagal daugiavaik\xc5\xb3 \xc5\xa1eim\xc5\xb3 program\xc4\x85, RAF i\xc5\xa1leido ma\xc5\xbe\xc4\x85 8 viet\xc5\xb3 mikroautobuso serij\xc4\x85 su \xe2\x80\x9eliuks\xe2\x80\x9c apdaila, kur\xc4\xaf buvo galima vairuoti turint B kategorijos vairuotojo pa\xc5\xbeym\xc4\x97jim\xc4\x85. \xc5\xa0is modelis buvo parduodamas privatiems asmenims._NEWLINE_Nuo 10 de\xc5\xa1imtme\xc4\x8dio RAF taip pat buvo naudojami krovini\xc5\xb3 perve\xc5\xbeimui. Pvz,. nedideliais furgonais RAF-2916 buvo ve\xc5\xbeamas pa\xc5\xa1tas, pramonin\xc4\x97s prek\xc4\x97s, taip pat lavonus. ._NEWLINE_Paskutiniajame de\xc5\xa1imtmetyje, senojoje RAF gamykloje, panaudojant RAF-22038 baz\xc4\x99, buvo i\xc5\xa1leista ma\xc5\xbea, vienatoni\xc5\xb3 sunkve\xc5\xbeimi\xc5\xb3 serija RAF-3311 (bortinis arba unifikuotu nulinio (\xc4\xafprasto) gabarito k\xc4\x97bulu, pvz., RAF-2920) ir RAF-33111 (su dviguba kabina, bortinis arba unifikuotas nulinio (\xc4\xafprasto) gabarito k\xc4\x97bulas, pvz., avarin\xc4\x97 RAF-33114 ar katafalkas RAF-2926). Taip pat ribotai buvo gaminami \xc5\xa1arvuoti inkasatori\xc5\xb3 furgonai RAF-LABBE, kemperiai ir kiti automobiliai ant RAF baz\xc4\x97s.\n_START_SECTION_\nKonstrukcija\n_START_PARAGRAPH_\nMikroautobuso RAF-2203 salonas padalintas \xc4\xaf du skyrius. Pirmajame \xc4\xafrengta vieta vairuotojui ir vienam keleiviui, galiniame\xc2\xa0\xe2\x80\x93 de\xc5\xa1imt de\xc5\xa1imt s\xc4\x97dyni\xc5\xb3 keleiviams. U\xc5\xbe keleivi\xc5\xb3 s\xc4\x97dyni\xc5\xb3 \xc4\xafrengtas baga\xc5\xbeo skyrius._NEWLINE_K\xc4\x97bulas\xc2\xa0\xe2\x80\x93 laikantysis, i\xc5\xa1tisinio metalo. Mikroautobusas tur\xc4\x97jo keturias vienvyres duris: Dvejas de\xc5\xa1in\xc4\x97je (keleivi\xc5\xb3 \xc4\xaflaipinimui), vienas kair\xc4\x97je (vairuotojui \xc4\xaflipti) ir galines (sukrauti baga\xc5\xbeui)._NEWLINE_RAF-2203 buvo naudojamas GAZ-24 variklis, kuris buvo montuojamas automobilio priekyje ir suko galinius ratus. Galinis tiltas taip pat panaudotas nuo GAZ-24, tuo tarpu priekin\xc4\x97 va\xc5\xbeiuokl\xc4\x97 ir vairo mechanizmas buvo original\xc5\xabs, bet j\xc5\xb3 konstrukcijoje buvo naudojamos detal\xc4\x97s ir elementai nuo GAZ-24 ir GAZ-21 va\xc5\xbeiuokli\xc5\xb3._NEWLINE_Prad\xc5\xbeioje visi stabd\xc5\xbeiai buvo b\xc5\xabgniniai, ta\xc4\x8diau modifikacijoje 22038 priekiniai stabd\xc5\xbeiai buvo diskiniai._NEWLINE_RAF-2203 dur\xc5\xb3 ranken\xc4\x97l\xc4\x97s buvo naudojamos nuo nebegaminamo automobilio Moskvi\xc4\x8d 408\n_START_SECTION_\nPrivalumai\n_START_PARAGRAPH_\nLyginant su senesniu modeliu RAF-977, RAF-2203 buvo erdvus mikroautobusas. Tai padidino keleivi\xc5\xb3 komforto lyg\xc4\xaf ir nepaprastai svarbu, kad j\xc4\xaf buvo galima pritaikyti greitajai medicinos pagalbai, \xc4\xafrengiant automobilyje b\xc5\xabtiniausi\xc4\x85 medicinin\xc4\x99 \xc4\xafrang\xc4\x85.\n_START_SECTION_\nTr\xc5\xabkumai\n_START_PARAGRAPH_\nD\xc4\x97l labai sunkaus variklio, esan\xc4\x8dio vir\xc5\xa1 priekinio tilto, buvo blogas svorio balansas (daugiau kaip 55\xc2\xa0% mas\xc4\x97s tenka priekinei a\xc5\xa1iai), d\xc4\x97l to padid\xc4\x97ja susid\xc4\x97v\xc4\x97jimas ir netgi priekinio tilto pa\xc5\xbeeidimai, taip pat blogas valdymas slid\xc5\xbeiame kelyje ir ma\xc5\xbeesnis prava\xc5\xbeumas, kai mikroautobusas nepakrautas (prava\xc5\xbeumui didinti buvo dedamas balastas \xc4\xaf automobilio galin\xc4\x99 dal\xc4\xaf). K\xc4\x97bulas nepasi\xc5\xbeym\xc4\x97jo auk\xc5\xa1tos kokyb\xc4\x97s suvirinimo si\xc5\xabl\xc4\x97mis ir nuda\xc5\xbeymu bei antikorozine danga. Grindys buvo i\xc5\xa1klotos fanera (i\xc5\xa1skyrus paskutinius mar\xc5\xa1rutinio taksi modelius 22039), tai taip pat apsunkino eksploatacij\xc4\x85. Rimtos problemos i\xc5\xa1kildavo ir su GAZ-24 baz\xc4\x97s agregatais. D\xc4\x97l vairuotojo ir pavar\xc5\xb3 d\xc4\x97\xc5\xbe\xc4\x97s i\xc5\xa1d\xc4\x97stymo, pavar\xc5\xb3 perjungimas buvo nepatogus.'